khistorydata/jeongjo-sjw-relations huggingface dataset:
정조 23년 · 목
左議政李秉模啓言頃以關東沿海九邑海弊更成節目參酌釐正後狀聞之意覆啓行會矣卽見該監司尹弼秉狀啓則以爲昨冬以後海弊蠲減之數殆無餘地而只存禮吏人情至使列邑從便添助則九邑中襄陽自辛亥以前禮吏添助自官防給陪持添助自吏廳擔當通川辛亥以後鳩錢取殖以作禮吏與陪持添補之資規例已成名色不艱竝依前置之而其他各邑或以官廩割出或令吏廳擔當或以詳定用下者俱是行不得之政與列邑守宰爛加商確成冊來到而江陵辛亥節目內情債三百十九兩九錢三分仍存節目外情債一千五百八十八兩四錢內減一千三百七十五兩四錢合仍存五百三十二兩九錢三分而海夫爲二百八十六名則一夫一年所當一兩八錢七分襄陽辛亥節目內情債二百七十五兩五錢五分仍存節目外情債五百四十一兩內減五百八兩合仍存三百八兩五錢五分而海夫爲一百六十七名則一夫一年所當一兩八錢四分三陟辛亥節目內情債六百二十六兩八錢八分仍存節目外情債一千八百四十八兩八錢內減一千五百七十七兩六錢合仍存八百九十八兩八分而海夫爲二百十名則一夫一年所當四兩二錢七分平海辛亥節目內情債六百九十八兩七錢四分仍存節目外情債七千三百八十三兩三錢二分內減六千八百三十二兩六錢七分合仍存一千二百四十九兩三錢九分而海夫爲二百六十名則一夫一年所當四兩八錢通川辛亥節目內情債三百八十五兩五分仍存節目外情債八百二兩九錢內減六百七十八兩八錢合仍存爲五百九兩一錢五分海夫爲一百五名則一夫一年所當四兩八錢五分高城辛亥節目內情債三百八十三兩五錢仍存節目外情債九百四十五兩九錢內減六百九十七兩一錢合仍存六百三十二兩三錢而海夫爲一百三十五名則一夫一年所當四兩六錢八分杆城辛亥節目內情債三百二十三兩二錢一分仍存節目外情債七百五十三兩三錢九分內減五百十三兩三錢九分合仍存五百六十三兩二錢一分而海夫爲一百六十六名則一夫一年所當爲三兩四錢蔚珍辛亥節目內情債六百二十六兩一錢五分仍存節目外情債四千九百九十八兩八錢內減四千六百四十一兩七錢合仍存九百八十三兩二錢五分而海夫爲二百八十九名則一夫一年所當三兩四錢歙谷辛亥節目內情債一百二十六兩五錢五分仍存節目外情債四百七十八兩九錢內減三百二兩九錢合仍存三百二兩五錢五分而海夫爲七十八名則一夫一年所當三兩八錢八分矣今此節目外略干仍存者而一夫所當之比前有減無加蓋因海尺頭目單隱匿海尸者今旣盡括除其老弱其餘不少故平均分排則一年一夫所當或爲二三兩或爲四五兩比諸陸民之應役無甚較重而雖得漁採之合於封進者每當封進之時乃反求貿於都賈自致厥價之倍蓰此後隨得隨納於官家精備預待及時進上而上項禮吏添補與各其邑公用之不得不應下者隨其邑報參酌裁量著爲定式請令廟堂稟旨分付矣觀於辛亥節目外許多情債之依舊自在則所謂節目之行不行惟在營邑之遵不遵而若無節目則無所依據且來頭按廉之時亦當以節目內外論斷令新道臣更加看詳如有未盡之弊定式施行之意分付其中所謂雖得漁採之合於封進者每當封進之時乃反求貿於都賈自致倍價此後隨時隨納於官家精備預待及時進上云者此必海夫備陳官府責納之絶大難得之弊及營邑都賈乘時貴售之爲難支之端而認以隨得隨納之爲便也雖在上古官民醇厖之時前期所納之魚物其能善置而趁封有未可必況今奸僞日滋果無前納者之已無去處後納者之更責元數之慮乎道啓所論可謂知其一未知其二此一條節目中勿令擧論只以不當退而退託之守令隨現論罪之意請使之措辭從之敎以辛勤詢瘼之後若無一洗之效則其可曰誠實底道理乎是何異於欺民令新道臣就其所謂新節目如有不可不更請稟處者使之更爲狀聞自下可以方便者亦卽闊狹使嶺以東海戶得以息肩期於久益受效
정조 23년 · 강
右議政李時秀箚陳病狀乞免賜批
정조 23년 · 목
疏略曰臣本受氣甚薄自少善病性又躁率攝生昧方形神外淍榮衛內虛風痰之邪闖其隙而肆其中關格昏眩氣厥血漏等種種症形漸成難醫最是五六年來兩眼暴暗尋丈之間謹識人面燈燭之下莫辨字墨又自月前重添輪症始焉兩眥酸澁終焉全瞳刺痛自量源委大非尋常必須謝應接絶思慮靜息得若干歲月或不至仍成盲廢目下病形雖閒司漫官決難束帶供仕況於相職乎仍伏念臣之膺是命今焉三箇月無一事猷爲無一言建明側聽四方之議已不勝將焉用彼之譏特無袖中彈文耳相臣之罷軟不勝任者坐之曰下官不職卽漢朝寬大之風也臣旣不勝任矣因其告病早許褫鞶毋使久蹲匪據重誤國事上以負聖簡下以忝先訓則豈非天地父母終始生成之澤而亦不有補於聖世以禮使臣之治乎亟命遞解臣議政之職俾螻蟻微命得以曲遂批以所愼自可勿藥何用若是過辭安心調理俟少間卽起視事仍敎以此批答遣史官傳諭
정조 23년 · 강
刑曹參議丁若鏞疏陳情勢辭職賜例批仍飭赴坐
정조 23년 · 목
疏略曰臣不宜彈冠結綬之日久矣積受齮齕轉成臲��立朝十餘年蓋未嘗一日安於周行之間一則自取二則自取尙何敢恕已而尤人重自陷於罟擭陷井之中哉第臣之隱痛而內疚者有之滓穢若臣而殿下不以爲可鄙阨窮若臣而殿下不以爲可棄拂拭之庇覆之冀其或陶鎔成就而奈臣命途崎險福分涼薄如兔離罦如鳥投羅每以奇怪罔狀之事年復年來支離煩浼曰斥曰辨紛紜呼籲雖以天地之仁父母之慈安得不揮而斥之以省其拯拔之勞乎此臣所以中夜轉輾不覺涕淚之被面也臣於日昨得見獻納閔命爀之疏以爲前諫長申獻朝啓語中攙及臣兄之名而罪臣以恬若無故揚揚行公噫臣之處義姑捨是臣兄誠何罪哉其罪惟不肖無狀如臣者以爲弟耳尙記我殿下責臣之敎若曰無罪渠兄何登公車其時十行恩綸昭晣無餘臣惟莊誦感祝抱歸泉下而已分何用更勞筆舌徒爲屑越之歸哉嗟乎臣兄釋褐十年蹭蹬無所成今已髮蒼蒼矣其姓名三字朝廷尙或不聞何憎惡之與結而若是其齗齗哉其意不過乎欲臣之不立朝也臣則幼而失學長益浮靡浸淫異說幾失良性臣之丁巳疏中已悉陳衷曲矣臣之私義本不欲曲諱舊愆冒進榮途今若斥黜臣枳塞臣使不得接跡於朝行則名正而言順事簡而功捷顧何必逶迤屈曲別作層節若是其勞且迂哉噫弟斥則兄枳兄斥則弟枳一擧兩獲利害旣均何不就其中而區別玊石使言之中理哉卽無論其言之中理與否常參筵話臣若得聞則臣之悚惶蹙伏宜思自靖誠如命爀之言奈登筵諸臣無一人爲臣傳道何哉雖使百千萬人爛漫構誣頃刻戕殺歷數筵臣孰有肯通報臣家使得知所以死而死者乎有孺子於此其骨肉親戚方陷阬井而隣人莫肯爲言孺子漠然不知方且嬉戱自娛則仁人君子之知其事者理宜惻然悲憐其忍又從而罪之哉常參後數日果有依俙不明之言稍及臣耳而旣無文跡難於引義幸而實病適發遂不敢更赴公坐則揚揚之說殆亦過矣臣非欲苟且冒沒力取榮祿者也亦非欲高翔遠引蹝脫軒裳者也蓋欲以一生尤悔自暴於當世以聽一世之公議世果容之則不苟去也世不容之則不苟進也今觀世趣不惟不容竝其闔門而將欲延累及今不去則非徒爲世之棄人亦將爲家之悖弟臣何忍爲是哉臣今進無所據退無所歸第臣生長之鄕江湖魚鳥亦足以陶瀉性情混跡氓隸沒齒田園息補餘生歌詠聖澤則在臣而無遊彀之憂在世而有拔釘之喜不亦善乎目下官職更無可論乞令選部凡臣名之在仕籍者幷行刊削又令司敗治臣辜負恩造汚辱身名之罪○敎曰人言可謂太不諒一疏足矣刑曹參議丁若鏞牌招嚴飭赴坐
정조 23년 · 강
遞差戶曹參判兪漢謨
정조 23년 · 강
改差碧潼郡守李馨秀
정조 23년 · 목
吏曹啓言碧潼郡守李馨秀呈狀內其老母年已滿七十無他兄弟云請依法典改差允之
정조 23년 · 강
有政吏曹參判李書九兵曹判書李在學進
정조 23년 · 목
以尹光顔爲大司諫金熙周爲掌令高宅謙爲執義李萬榮爲司諫李益恢爲掌令李廷璞尹行逵爲持平趙得永爲獻納吳翰源嚴思彦爲正言南履翼爲副修撰金達淳爲戶曹參判李祖承爲禮曹參判閔台爀爲工曹參判李時秀爲內局都提調嚴耆爲鍾城府使李旭祥爲碧潼郡守南惠寬爲鐿城判官李永老爲結城縣監宋景載爲龍宮縣監穩城府使鄭聖鵠白翎僉使申光輅相換定平府使南漢喆陽德縣監朴明勳相換北道參軍許溶單付初仕也
정조 23년 · 강
以沈象奎爲承旨前望也
정조 23년 · 강
掌令金熙周引避賜批
정조 23년 · 목
避嫌略曰臣前任憲臺時適當李存昌放釋之擧身爲言官不得出一言爭執至被堂疏之峻斥今此新除之下何敢以時日之稍過而不思自引晏然冒據於臺次乎臣於朝筵卽當引避而儱侗無似全沒體例所失尤多請命遞斥臣職批以勿辭亦勿退待
정조 23년 · 강
遞鏡城判官南惠寬以尹涵代之口傳也
정조 23년 · 목
吏曹啓言鏡城判官南惠寬呈狀內其老父年迫七耋常在澟綴自經毒感餘症尙苦實無暫時離捨之勢云不可強令遠赴請改差允之敎以口傳擇差
정조 23년 · 강
命贈領相崔孝元家賜牌田土私買者令秋曹刑配王牌文蹟定郞官齎傳權賣文書亦爲推給刑曹判書李祖源推考
정조 23년 · 목
內需司單子以爲奴唜福所訴內渠上典家載寧餘勿坪卽先大王朝賜牌於贈贊成贈右議政贈領議政三世之祭位條也渠上典家年前調度窘急方欲斥賣之際當宁朝有不可賣之聖敎故依賭地例典當於壽進宮稤宮崔致福次次取用於五年之間者凡爲七千二百兩而田土所收逐年計除本錢之外加給爲四百二十兩致福敢生仍執田土之計昨冬以永買之意誣訴於土在官見斥今月又敢訐訴於籌司則自籌司推諉於秋曹而渠已受百餘杖方在牢囚中矣致福以權買爲永買莫重王牌屢辱訟庭實是料度之外致福處典當王牌卽爲還推之地云矣蓋此田畓事體與他自別則崔致福之如是橫奪仍執王牌之狀萬萬痛惡以此意枚報法曹嚴治其罪後王牌請卽爲推送於本家敎以王牌事體無異鐵券且先朝特賜與之物所重尤何如乎年前聞其將欲轉賣俾勿容議先朝賜與當宁受敎之嚴重姑無論所謂崔致福者果是何許漢乃敢生意於圖買王牌有若和賣私家土地然者究厥所爲愚濫頑悍之外身爲宮屬宜識本宮私親本家之體貌自別而無難犯科寧有如許無據之漢乎且聞牌文下司官塡名者卽所謂厥漢之父也此而從中奪取可謂人理都絶而安御寶載聖敎之王牌匿置私家云者由前由後罪合難赦致福卽令該曹捉致嚴刑遠配王牌則使之卽刻現納別定郞官齎奉往傳于贈領相家祀孫而文券則一體推給此後更或以賜與田土有斥賣之弊本官登卽推給主家事分付該道使之詳載營邑謄錄雖以該曹言之不念事體之如此齗齗於錢兩間買賣者豈成說乎當該堂上推考之意枚報備局使卽知委擧行後草記致福雖刑配亦不可白地屬公其支屬中仍差宮屬待其所食相當於所失宮屬自本司啓稟汰除○刑曹啓言依下敎王牌文蹟使本曹郞廳卽爲齎傳于贈領相家祀孫處權賣文書亦爲推給私自買取之崔致福嚴刑一次後洪原縣定配所待城門卽爲押送
정조 23년 · 목
具翼善冠袞龍袍乘輿出永淸門明政門由弘化門入逌瞻門至宮大門外降輿詣版位行禮陞詣宮內奉審訖入齋室
정조 23년 · 강
召見本宮提調鄭民始令尹光垂趙鎭完閔斗爀于齋室
정조 23년 · 강
景慕宮官用不足者命以均廳奴婢給代限九十口加劃
정조 23년 · 목
景慕宮提調鄭民始啓言本宮官用物力依太廟例以給代磨鍊而當初磨鍊甚約不能支繼中間雖有若干請得而猶有不足苟簡之患請均廳奴婢給代限九十口加劃以爲需用之地從之
정조 23년 · 목
出齋室門外乘輿出逌瞻門入弘化門明政門由永淸門還內
정조 23년 · 목
銑以有事先壠陳疏徑出政院退却原疏請推考允之
정조 23년 · 강
保放金吾囚崔時淳
정조 23년 · 강
命御營廳下番軍賞試才待晴爲之
정조 23년 · 목
政院以今日御營廳下番軍賞試才時弘化門銅龍門入直軍除出標信請出啓敎以待晴爲之事分付
정조 23년 · 강
罷前吏曹判書洪良浩職推承旨沈象奎
정조 23년 · 목
備邊司啓言今六月吏曹歲抄無端見漏者至於十一人之多云其中雖有因他事蒙敍者其爲做錯莫此爲甚在前一二人之或有見漏自政院察推而今此做錯不可問備而止當該堂上罷職不察之當該承旨亦爲推考仍令卽爲釐正允之
정조 23년 · 강
吏曹判書金文淳疏陳病狀乞遞賜批
정조 23년 · 목
批以卿其勿辭調理行公
정조 23년 · 강
兵曹判書李在學疏辭本兵及專對之任批令廟堂稟處
정조 23년 · 목
疏略曰臣聞銓官之以大政爲瓜限卽故常也如臣無似者行政之前已不可蹲據況於行政之後乎三度加由縱出格外之特恩一味仍冒實非微分之所安亟行鐫免公私之幸也臣又於新除冬至正使之命有不可不仰暴情實者臣之此行已再經矣前所勇赴今豈退步而第是任也非但掄簡之重凡有事故不可強赴故近來廷臣之再爲此行者絶罕而僅有至於三爲者則以臣所覩記一未有之今臣見叨誠是意外賤臣一己之私姑捨之其爲事體之苟簡當何如哉臣之以副价往來不過六年而榮衛益耗非復舊日貌樣今若強其所難強則實有委命草莾之慮臣之所辭非敢以三赴爲難而已乞賜矜諒劃卽遞改以重專對之任批以卿其勿辭行公三赴與時帶本兵之有例無例且置之所引似然疏辭令廟堂稟處
정조 23년 · 강
敍全羅前監司李得臣
정조 23년 · 목
因得臣囚單敎以該囚供後道臣別無可問放送敍用
정조 23년 · 강
全羅監司趙宗鉉狀罷扶安縣監金麟淳
정조 23년 · 목
狀啓以爲扶安縣監金麟淳到界公狀不爲來呈依例罷黜敎以令該曹口傳差出
정조 23년 · 강
以趙萬元爲扶安縣監口傳也
정조 23년 · 강
改差鏡城判官尹涵
정조 23년 · 목
因扶安縣監望筒敎以法典內邊地守令圖避者卽其地定配載錄鏡城無異邊地則昨日吏曹草記未免曲循有所提飭問於入侍承宣情理旣如許則強令赴任者有非挈矩之政該判官尹涵改差卽爲口傳另擇待下批催促下送
정조 23년 · 강
以金處巖爲鏡城判官口傳也
정조 23년 · 강
推鏡城判官金處巖
정조 23년 · 목
政院啓言未署經守令之署經後辭朝卽是法典而鏡城判官金處巖已下直後今始以未署經來言事甚駭然所當重勘而本院請推外無他罰何以爲之乎敎以生疏所致爲先推考兩司署經催促爲之
정조 23년 · 강
改差三陟營將李宜秀
정조 23년 · 목
兵曹啓言新除授三陟營將李宜秀父年今爲七十六歲情理不可遠赴呈狀乞遞請依例改差允之
정조 23년 · 강
召見直提學李晩秀檢校直閣沈象奎金近淳于便殿
정조 23년 · 목
予曰今日之雨爲三農尤爲欣幸矣晩秀曰近頗望雨知時之霈若是浹洽今秋大有快可占矣予曰今夏庚炎最甚而予於機務之暇未嘗廢看書之工抄啓文臣等近無所事迨此暇或讀或做果能不至浪遊否親試未行者尙爲多次而科臼程式之文特不過一時較藝草率塞責有非着實之工難責長進之効且使年少新進輩徒切切於詞章浮藻之末尤非作成之方今欲依玉堂春坊故事書進之例自今四月朔親試以故寔命題定其科程優其日限使之從容探賾隨意敷陳各以冊子製進而逐條賜批以考優劣以爲計劃賞罰之地如是則諸文臣自當留心於有用之學着力於經濟之文不但於目下有所增益他日需用之資應復不少可謂一擧而兩美以此詳諭於諸文臣咸使知悉而今年親試竝以此分排爲之其試規與次數筵退後成出一通條例以入待還下一一書給于諸文臣而蓋玉堂春坊之故事書進者其式亦自不同玉堂則敷衍講旨系以謹按以附陳勉之規春坊則辨難疑義申以仰質以寓討論之意今此製進則謹按與仰質參互爲之而經而四書三經三禮春秋史而史記前後漢書唐鑑宋名臣錄子集而有宋五子書陸宣公奏議國朝則寶鑑五禮儀文獻備考等書竝爲分朔排次某朔之何書某次之幾條亦須商確酌定一體錄入可也晩秀等曰今此聖敎誠曠世初有之擧不但爲諸文臣千一之幸會臣等亦不勝與榮之至而第念多券覽閱之際貽勞費精恐似不少矣予曰爲此者政所以不欲暫豫也眞所謂我自樂此不爲疲諸文臣知此意則雖或一毫怠忽得乎
정조 23년 · 강
以故寔命題試抄啓文臣
정조 23년 · 목
內閣書進應試條例內閣之設置講製文臣拳拳聖意非爲肄口讀競詞藝襲功令也蓋欲長其識解措諸事爲以之煥皇猷備顧問磨礱成就爲一代有用之材也親課試各體試製猶不足以盡其才自今年四月親試特以故寔命題使之製進蓋玉堂春坊皆有故事倣宋講讀官遇不講日各進漢故寔二事之遺意也玉堂則敷衍講旨系以謹按以附陳勉之規春坊則探賾疑義申以仰質以寓討論之美瀛館在直之日离筵侍講之暇條以進之特賜寵批上裨緝熙之學下殫啓沃之誠禮簡於經席而剖柝益詳體異於箚疏而契悟益切君臣相與之際情志交孚經史引喩之文鑑法最要此卽我列聖朝鴻規遠猷而惟我聖上自在春邸一念仰述好問用中以爲億萬年熙洽出治之本前輩名碩問學之彬蔚遭遇之隆盛考之登瀛藏書之帙可以見矣今玆命題非但出於譽髦作人之方如有能言仰契聖心其將資之實學施之實用非漢唐故事一人一事之比則在諸文臣誠千一之會也經則大學論語孟子中庸詩書易三禮春秋史則史記前後漢書唐鑑宋名臣錄子則五子集則陸宣公奏議國朝則國朝寶鑑五禮儀文獻備考經國諸典大典通編而每次條數從便分排故事實事謹按仰質之分屬惟在述者臨文措意以候聖批製進條件附列于左○一大學爲一次論語孟子中庸爲一次詩傳書傳周易爲一次儀禮周禮禮記爲一次春秋史記前漢書後漢書爲一次唐鑑宋名臣錄陸奏爲一次周子張子兩程朱子爲一次國朝故事爲一次以此分排未行當年各朔製進一無論經史子集謹按則依玉堂故事例先書本文於上低一字書臣謹按仰質則依春坊故事例本文與已見隨意櫽括每條各成一篇文字一依講義條對例以冊子書進而第一行書某朔親試其下書職姓名一經史子集各有謹按仰質之殊故事實事亦各有謹按仰質之分此異於科臼之體專以講明聖賢之旨經濟民國之務爲歸勿以飣餖文字粉飾藻華爲事而逸史野乘名賢文稿竝許博考廣引要令引古鑑今一每次各條謹按仰質勿爲硬定分排每條各張書之以備賜批一當次未入格者勿施更以他朔移計當朔當年內必準每朔一次之式一書栍計畵每次批下後稟裁每年未行各朔準試後諸文臣所作類成各編以備睿覽依講義條對例選入於御製批編之下○四月朔大學十五條五月朔論語二十條孟子二十條中庸十五條七月朔詩傳二十條書傳二十條周易二十條八月朔儀禮十條周禮十五條禮記十五條九月朔春秋左氏傳二十條史記十五條前漢書十條後漢書五條十月朔唐鑑十條宋名臣錄二十條陸奏十條十一月朔周子五條張子五條兩程十五條朱子二十五條十二月朔國朝故事五十條
정조 23년 · 강
命谷山府象山府院君舊基碑閣新建處以該邑原居康姓中有文識者從願許住
정조 23년 · 목
黃海監司曺允大狀啓以爲禮曹關內谷山府林溪里象山府院君舊基時居數戶皆是他姓而康氏諸人分居他坊云奉祀孫之不爲居生於舊基誠是欠事贖還居接近於屑越須自本營往復該邑從長願助換入與新入間一依本家所願使之從便入接而此是奉承筵敎之事趁卽擧行後形止亦爲狀聞云故象山府院君奉祀孫處換入與新入間詳問其所願使之從便入接後形止報來之意分付谷山府矣該府使趙德潤牒報內以爲招致康姓諸人訪問象山府院君後裔之嫡孫與支孫誰某舊基之換入與新入願否則其中奉祀孫康達秀時居德源府云移文於德源府使之知委本家待該府之起送換入與新入間詳問其所願後優助奠接計料本府境內居康麟定康海三康春載康春奎康春穆康錫允康思勳康致勳康泰雲康益儉康斗采康尙樞等十二人待秋來接之意自願平壤居康之弼康麟德康碩敏成川居康彩先等四人則禮曹關文初下來時聞風來到亦願秋成後移來云矣象山府院君奉祀孫康達秀移來與否自本府已爲文移于德源府而其支孫之居在本府及關西者擧皆聞風興感自願還接於舊基則祀孫所願亦可推知諸康搬移之際材木役糧各別助給使之從便結構事嚴飭該府祀孫康達秀則待其來到無論換入與新入隨其所願從長奠接後更爲登聞計料啓下禮曹敎以德源康達秀雖是國舅祀孫而本府聞有墓所則祀孫留其地以奉香火谷山則碑閣新建處以該邑原居康姓中有文識者從願許住爲可碑閣坐向事龍家碑印本上送事竝依內閣知委之筵敎卽爲分付道臣
정조 23년 · 강
命前吏曹判書洪良浩加施不敍之典
정조 23년 · 목
敎曰觀此吏曹追書入歲抄不但事未前聞雖欲點下同罪之類前此分等處分何以記憶亦何以比例書下乎昨日廟堂草記之泛請釐正頗涉欠詳似此無於例之文書無以點下或書下此文書還給該曹京歲抄更令粘連入之有國大政莫過於黜陟則歲抄關係至爲嚴重該堂之罷職甚輕矣加施不敍之典此後一有違錯吏兵曹首堂施以違制之律事載之該房該府該曹掌考
정조 23년 · 강
點下吏曹追書入歲抄
정조 23년 · 목
前司諫尹羽烈縣監李潢兼引儀金樂敬敍用
정조 23년 · 강
召見前全羅監司李得臣于誠正閣
정조 23년 · 강
命谷城所在司圃署折授與加執民結打量區別
정조 23년 · 목
前全羅監司李得臣啓言司圃署折授在於谷城縣而元帳付實結爲九十餘結每當收稅該署導掌符同吏鄕稱以元結數中漏落加執四十餘結每結所收多至八九兩外此雜費收斂又爲一百餘兩及其上納之時則民結加執之數盡歸私橐該署所捧只是元折授所收而已營邑無以頉給民人擧切稱冤今秋則自本署別遣幹事者自本邑眼同打量折授與民結區而別之執卜成冊分坐於該署及本邑每年秋收一從本邑災實成陳省上納則似爲公私兩便之道請令廟堂分付該署以爲自今年擧行之地從之
정조 23년 · 강
禁湖南營下侈靡之習
정조 23년 · 목
前全羅監司李得臣啓言湖南民勢之匱乏莫甚於近日一則連値歉或也一則奢侈成風也歉歲之災沿邑較多奢侈之習全州爲最豐歉雖非人力之所可容奢儉專係人心之所趨向本道習俗競尙侈靡器用服飾務勝於人冠婚祭喪尤無限節富人如此貧者效之雖無饘粥之資而猶有鮮明之服以至官府吏胥之類皆着細苧場市買餠之女厭食蔬糲浸浸漸染爲害滋多畢竟執瓢而流離者有之負逋而刑配者有之如非大立防限無以快去痼弊臣於待罪本道時非不嚴加禁斷而俗尙已久變改未易請令廟堂各別關飭營邑凡於服飾婚喪寧儉毋侈仍以此意另加曉諭著爲科條或有違令踰制者隨而罪之俾有實效從之
정조 23년 · 강
命湖南堤堰內冒耕新起者仍舊疏鑿
정조 23년 · 목
前全羅監司李得臣啓言湖南之今年旱災無異昨年而沿邑移秧之倍多於昨年者莫非向來特敎申飭修築堤堰之大惠耳春間則以已貯之不可決放農民之未能專力雖不得盡意疏鑿而其效尙如此使能盡意疏鑿其效尤當如何若其疏鑿之節七月停鋤之後九月收穧之前嚴飭擧行不可已者故臣以此意對新使有所酬酢而大抵豪右奸民不畏法禁堤內當禁之地冒耕作畓誠一痼弊付之本官使之痛禁則猶不知戢一經摘奸還復犯耕及夫禾穀茁長之際又恐堤水之浸墊乘夜暗決泛濫堤下以至水盡之後雖有惜乾之歎更無可灌之道許多作者每患失農苟究其弊利一害百其中又有已量付納稅者此則雖難擧論至如新起轉賣之類俾卽還退仍其舊址逐一疏鑿而奸民之復踵前習難保其必無請令廟堂發關嚴飭趁時疏築期有實效似好從之
정조 23년 · 강
命珍島倅必擇有聲績者差遣
정조 23년 · 목
前全羅監司李得臣啓言珍島郡甲乙兩年被災之後朝家軫恤靡不容極前官洪述祖四載居官一心釐弊時郡守梁垸亦能殫竭軍政塡代恰爲四百餘名舊陳起墾亦爲二千餘斗落雖欲更加墾闢如拳小島土地有限所餘者只量前舊頉海鹵山脊之處也昨秋穡事今夏牟農俱可謂中豐以今所見邑事民情已皆復舊別無爲弊之可言而便同瘡痍之甫起此後差遣毋論或文或蔭必擇有聲績善治者然後可爲善後之道故仰達矣從之
정조 23년 · 강
刑曹以平康縣監趙鎭宣緘推照律啓
정조 23년 · 목
該曹啓言平康縣監趙鎭宣緘答以爲渠爲文化縣金喆金獄事初檢官腎囊傷處以軟紅貼乾懸錄者蓋腎囊紅色遍滿前面而皮膜軟活此以登時檢驗形色未及變改而然其時所見無他執證果以軟紅錄案而且貼乾事一一按摩則皮薄而外乾形如塗糊作乾故意在疑晦屢加細察一如初樣一從行檢所見以貼乾懸錄囟門紅色載之法文故多用法物細細審察而終無顯露不爲擧論至於血��之不見屍帳只入結辭者都是渠生疏不察之失云鎭宣照律杖六十收贖公罪敎以依此律施行功減一等
정조 23년 · 강
命嶺南右漕倉領運差使員赤梁僉使金鰲福加資
정조 23년 · 목
兵曹啓言觀此慶尙監司申耆狀啓則本道右漕倉領運差使員赤梁僉使金鰲福丁巳戊午兩年條稅米無事領納令該曹照例稟處云矣金鰲福似當依法典加資而係干恩賞請上裁從之
정조 23년 · 강
召見來待諸臣于便殿直提學李晩秀檢校直閣金近淳吏曹參判李書九行副護軍尹光顔尙瑞直長朴宗雨
정조 23년 · 강
命輪對當次人受點後日次待令
정조 23년 · 목
因政院來初一日輪對取稟有是命
정조 23년 · 강
命御廳軍兵私習後日次爲之
정조 23년 · 강
遞大司諫尹光顔
정조 23년 · 목
敎以春秋經筵句讀考校諸臣中時在臺職者勢難專意爲之大司諫尹光顔許遞令該曹口傳付軍職
정조 23년 · 강
命檢書官四員中一人依定式付實職
정조 23년 · 목
檢校直閣沈象奎啓言時任檢書官四員中無實職則一人不計仕付實職事曾有定式矣見令檢書官四員俱無實職依定式分付吏曹一員使之付職而此後一依定式施行之意竝爲申飭似好從之
정조 23년 · 강
華城留守徐有隣以完營囚尹景允成出別庫魚物勿禁帖委折査實馳啓命卽決放
정조 23년 · 목
該留守狀啓以爲罪人尹景允別庫魚物勿禁帖成出委折依判下査問各人等處則本府貳衙刑吏李性天因廳直朴德鳳所托引例告官有所成給稱以筆債刑吏食四兩錢廳直捧五兩錢而別庫則卽是貳衙次知原非他別庫云本府有別庫名色者三其一卽建行宮置城池之後所設立而名曰外別庫者以其制度之未就財力之不逮元無積峙魚物限年改色如南城沁都之例雖以幸行時御供所用言之亦皆從市直臨期貿取其二其三卽本府府使時各樣物種進排之別庫而上貳衙分供之後營稱營別庫邑稱邑別庫以別之遵用古例別庫二字偶然相同而事體也規模也比之外別庫迥然不同此非但府人之所詳悉抑亦京外之所共知而第於營邑別庫魚物貿取時有給錢船人成給帖文之事或行或否以至于今而境內船人與他有異別無爲弊之端矣昨年七月適有自南來者言於臣曰有一尹哥船漢稱以華城別庫貿魚出沒沿邑多行侵漁云故文移完營行關沿邑仍又發遣校吏廉探追蹤捉來査問則卽是尹景允爲名漢而京城鷗浦半鄕半京業船資生者也其憑藉侵漁節次箇箇推問則以爲邑別庫有貿魚時勿禁帖前例故果因書吏廳直輩有所成出而貳衙帖文終涉輕歇以上營別庫憑藉爲言云故屢施刑訊後照大明律詐僞條詐傳一品二品官言語者杖一百徒三年之律定配所押送於寶城郡刑吏李性天廳直朴德鳳亦爲各別懲勵矣今因特敎行査多般究覈而與昨年營査時別無異同大抵尹景允當初圖帖之事專出牟利之計而手持貳衙文蹟口稱上營公事者情狀節節罔赦止於徒配有足駭惋而其所憑藉只及營門故當律則旣按法文配所則亦定湖沿而到今按査之下有若重罪之施以輕罰者然還切愧悚判官金思羲則邑別庫貿魚時帖文成給雖有流來之已例奸猾船人之憑藉作弊爲官長者所當審察而遽爾成給至令如景允者假托上營作弊沿邑漆昧之失率爾之罪不可以襲謬有所曲恕合有重勘之擧令該曹稟處刑吏廳直等亦不可以已經昨年懲礪置而不論自臣營更加照法嚴斷計料營別庫邑別庫成出帖文給錢貿取一款前已革罷而別庫名號之一向相混於外別庫者規模雖曰各殊事體終涉未安自今爲始或付禮庫或付官廳以爲異號正名之地一府凡事皆是臣董率之責而始也檢察失當終焉摘發晩時由前由後無往非罪誠不勝惶恐敎以所謂帖文之成給卽不過邑中流來之例又所謂別庫名色亦云邑用營需所峙之處則其所憑藉之罪勘以詐傳一二品官言之律足矣特命行査者意其或有別般奸僞而然事實旣如許判官請罪一款勿論完營在囚之尹哥則亦卽決放事竝分付
정조 23년 · 강
遣承旨詣懿陵奉審摘奸
정조 23년 · 강
召見扶安縣監趙萬元于重熙堂
정조 23년 · 강
命假注書李允謙拔名於注薦仍令拿處以未仕進書入之廳注書任百禧汰去諸承旨推考
정조 23년 · 목
政院啓言仕記中注書之無得以未仕進書入自是格例而今日仕記假注書李允謙以未仕進書入臣等之矇然捧入不勝惶悚而當該不爲仕進及仕記書入之注書所當重勘本院無他可施之罰敎以名以假注書者敢以未仕進懸頉無嚴莫甚此單出入稍久則濫習滋長至嚴之格例無難擺脫駭痛極矣當該假注書李允謙爲先拔名於注薦仍令該府拿問處之廳注書汰去卿等推考
정조 23년 · 강
遞總管閔台爀李鎭復李尙度以李得臣爲都總管李冕膺鄭觀采爲副總管竝前望也
정조 23년 · 목
敎曰總管中時帶詞訟及未肅拜人員許遞前望單子入之
정조 23년 · 강
命湖南道臣近日雨澤農形詳細狀聞
정조 23년 · 목
全羅監司趙宗鉉以營下今月二十四五日得雨水深一寸八分啓敎以右沿十餘邑近日雨澤多寡何如目下農形比之昨年此時與舊伯上來時亦果何如詳細論理附陳於來頭農形狀聞事回諭
정조 23년 · 강
命判義禁洪檍牌招行公
정조 23년 · 목
承旨李庚運啓言判義禁洪檍旣有俟少間行公之命今則爲日稍久請牌招行公從之
정조 23년 · 강
命尙州前營將李烷嚴問捧口招以聞
정조 23년 · 목
慶尙監司申耆狀啓以爲尙州前營將李烷棍治驛馬戶以致自斃委折嚴査狀聞事命下矣醴泉郡守宋厚淵禮安縣監李永夏差定會査官使之査報矣宋厚淵等牒呈以爲應問各人處嚴加盤覈則洛陽驛長吏申命大招內營將以所把馬步品不好使之改立而旣無本驛察訪分付故果未代立同里居金完世本以自京下來之馬商與馬戶金光才同事而常常出入鎭營來傳分付使之督立及過六日自鎭營捉入金光才決棍六度定限改立又過九日更加七度之棍所謂完世恐動無所不至光才㤼於威令結項致死云屍親金驗石招內渠弟光才本驛獨馬戶多年隨行矣金完世出入鎭營暗生奪戶之計入則構陷渠弟出則憑藉恐喝鎭營以大馬不爲改立捉致渠弟前後受棍爲十三度完世來言曰細木三疋貿納鎭營則自當無事云故渠弟以十一兩錢給完世使之貿納其後數日天安羅生員稱號人以營將姨從來留營中招致光才以爲若有厚賂吾當周旋云渠弟答以完世處已有所給則羅生員卽入營中唱言納賂之說營將招致完世及光才使之頭面則完世以渠自貸用初無納木之言云則營將以從當詳査果是完世之憑藉受食則當殺完世不然則以誣陷官長之罪當殺汝云渠弟常以爲與其死於杖下無寧自裁矣以至於縊死云看證兵校李光春等招內營將以不爲換馬捉入光才決棍六度後因中路遇雨而該驛待令油衫之汚衣決棍七度又以請囑事捉入査問退送矣忽聞光才自縊致死云今以報辭參互諸招則金光才自縊之擧雖不免浪死究其本則皆由於鎭營之法外威喝死者情狀亦足可矜大抵驛馬改換固非營將之所掌雨具汚衣不過無妄之微罪則兩次重棍已難免濫杖之科容接無賴之金完世朝暮來往無所禁防及夫憑藉捧賂之說眞贓已發而乃反拘於顔私漫漶不決有若光才之做出謊說自歸誣陷者然致使無識愚氓竟至畏㤼捨命之境此雖完世從中作俑之致該營將前後擧措之乖當節節痛駭況粧送冊客欲探行賂之根而探察之客反有索賂之擧其不能嚴束於常時亦可推知由前由後有難容貸尙州前營將李烷罪狀令攸司稟處金完世自臣營照法嚴繩○義禁府以尙州前營將李烷拿囚啓敎以爲先除尋常嚴問捧口招以聞
정조 23년 · 강
平安監司韓用龜以鐵山前府使柳畊等倉穀代捧不爲還作之罪令攸司稟處馳啓
정조 23년 · 목
狀啓以爲鐵山府倉穀代捧委折各年監色處嚴覈取招竝與其時守令指名報來之意嚴飭該府矣該府使許溟牒呈以爲先取府上可據文跡及各年磨勘會案憑準査櫛溯至十餘年則丁未戊申己酉庚戌辛亥五年之間倉簿間斷會案不齊考稽無路故始自壬子而多歧鉤覈參互監色等所招則壬子甲寅丙辰以之次之邑因朝令代捧戊午則自本府擅便代捧果爲的實代捧年條穀數守令姓名修成冊牒報云還餉法意何等嚴重而今此代捧各穀之數乃爲一萬一千七百六十餘石之多者萬萬驚駭其中八千七百三十餘石則雖云壬子甲寅丙辰因朝令代捧而歉歲代捧者之待明秋還作本色又是不易之典則如癸丑乙卯丁巳稍實之年何不還作本色而仍循代捧及至戊午秋則不惟曾前代捧穀之不爲還作本色辛亥舊還當捧條又皆代捧代播種子儲留之命蓋出朝家重農務備不虞之至意則比他穀尤當十分惕念而昨冬因備邊司啓下關種子次私賑會付木麥之懸註會案者又不以本色儲留無難以他穀代捧者尤極痛駭倉穀代捧不爲還作本色之癸丑府使柳畊乙卯府使李敬魯丁巳戊午府使權琇等襲謬仍循紊亂還穀之罪固難容貸至若權琇之襲謬外擅自代捧種子穀恣意換留節節可駭各年條會付穀代捧穀數守令姓名開錄于左前府使柳畊李敬魯權琇等罪狀令攸司稟處代捧各穀待今秋一一還作本色之意嚴飭該府當該監色等自臣營從輕重勘處○後錄壬子府使申載文代捧唐米二千四百三十石十三斗零癸丑甲寅府使柳畊代捧唐米太合一千五百二十石五斗零乙卯丙辰府使李敬魯代捧唐米太合四千七百八十一石零丁巳戊午府使權琇代捧各穀三千三十二石一斗零○義禁府啓言鐵山前府使柳畊今方拿囚李敬魯以星州牧使時在任所權琇下去公州云請竝拿來允之敎以時囚開坐間保放
정조 23년 · 강
命內司別提韓尙謙書員崔潤景令沁都守臣嚴治仍定留司奴屬金尙一定配本府所管殘鎭
정조 23년 · 목
刑曹啓言依下敎內司別提韓尙謙書員金尙一崔潤景等嚴囚敎以欺罔之罪可謂罔赦而適値齋日姑從末勘首犯金尙一爲先定配於沁都所管殘鎭韓尙謙崔潤景下送守臣處以符同掩置之罪各別嚴治後仍定留司奴屬事分付
정조 23년 · 강
召見奉審承旨鄭尙愚于重熙堂
정조 23년 · 강
命前假注書呂東植仍察廳任
정조 23년 · 목
政院以假注書韓致重病難察任啓請改差有是命
정조 23년 · 강
推尙衣提調金文淳重推戶曹判書趙鎭寬
정조 23년 · 목
戶曹單子中尙方進排物種不稱標紙誤以因傳敎書入敎曰該院事極爲駭然當該提調爲先推考該曹堂上從重推考
정조 23년 · 강
遞金浦郡守康晉三還屬藥院以洪百淳代之口傳也
정조 23년 · 목
藥院啓言御醫番次苟艱請金浦郡守康晉三還屬本院以爲推移入直之地允之敎以其代令該曹口傳差出
정조 23년 · 강
命時囚李烷仍囚李允謙放送
정조 23년 · 목
義禁府啓言時囚開坐間保放事命下矣罪人李烷抹下李允謙柳畊等保放敎以李烷仍囚尋敎曰連値齋日開坐姑遠時囚李允謙聞有親病欲爲分揀而未果放送
정조 23년 · 목
兼右諭善李晩秀入見如儀僚屬李魯春隨入講說見講學廳日記
정조 23년 · 강
諸承旨持公事入侍于誠正閣召見禮曹判書徐龍輔奉常判官金熙華及下直守令
정조 23년 · 목
予敎承旨沈象奎曰今番奉審時局內愼成諸家墳山近亦修治云耶象奎曰或有修治處而其中亦多有未修治者莎痕脫落墳形平夷者間亦有之矣承旨洪義浩曰臣於日前奉審長陵則外白虎有鄭家墳山而曾有先朝下敎尙今修治其塋域云矣予曰曾聞其時鄭家人嘗夢見一老翁從者甚衆列坐於其家墳山上自謂與七十弟子來會云旣覺而異之其說遂大播未幾遷奉陵寢於其局內此亦異事之先兆者昔在先朝因命其家守護其墳塋許其望祭且聞齊陵一局本是驪興國舅家墳山而神懿聖后陵寢借用於其局內伊時事蹟甚爲稀異遂基興王之業其後國舅家諸山另加守護而近亦未知其果能遵行矣
정조 23년 · 강
命溫陵局內所在愼墓成墓除治之節令禮曹曉諭於愼成後孫嚴飭於齋郞陵屬仍令揭板齋所思陵局內諸鄭墳山愍懷墓局內諸姜之山長陵外白虎鄭山齊陵近處驪興府院君墓修治與否詳問草記神德聖后本第舊址邑誌所載或故老傳道處亦令禮曹關問該道使之狀聞
정조 23년 · 목
敎曰今聞溫陵奉審進去承旨回奏之言何其與年前定式一切相反也局內左右及主山齋室近處所在愼墓成墓墓道除治樹木翦伐一依思陵局內鄭山例令陵官各別顧見本家人亦許望祭矣成墓近處之趙山子孫則其後時或望祭於前築之壇而愼與成無聞竝與壇莎無人修築云豈陵官之以年前下敎不能分明知委於諸家而然乎抑零替而寢遠莫能以時辦備而然乎令禮曹曉諭於愼成諸家後孫嚴飭於齋郞陵屬等毋敢恝然又聞承宣言愼成諸山有碑有碣外平夷不辨處多有之云何聞之晩也若於如彼諸處任其木根之盤錯則不惟聖后陟降之靈必有憫惻於洋洋之中揆以事理寧容如許亦令禮曹嚴飭明知爲塜而不辦其形自來指點而平夷莫尋諸如此處或芟其根條或禁其播植定標置限轉相遵守則愈遠而愈當曉然於昭聖后之思怡豫欣悅有可以度測惟今之敎爲陵官者敢不着意遵行乎亦令禮曹揭板齋所因此思之思陵之諸鄭墳山修塋禁樵望祭一遵先朝定式擧行乎愍懷墓諸姜之山年前始聞鞠蕪蓊翳使之疏拓亦許倣用思陵溫陵局內諸山之例今皆一一遵守乎又思之長陵外白虎所在所謂鄭山事面雖異於成與鄭墳而使家人許其修治聖意有在果至今遵用先朝下敎而齊陵近處所在驪興府院君墓亦依受敎爲之乎一體詳問草記又思之貞陵復位事蹟恰如溫陵事實而復位之後行祀之日靈雨祁祁於局內先正與故相諸人及敦匠者俱有紀蹟之說是月卽我神德聖后誕降之月也聖后籍本象山而國舅康公允成亦稱象山府院君象山之一號卽谷山也嘗見故事聖后㪺溪水泛楊葉進之聖祖奇其所對後有舟梁之儀人云溪是龍峯之前龍淵而淵旁有宮墟柱石宛然然則聖后本第舊址又足可徵邑誌或有所載又或故老之有詳明傳道處乎亦令禮曹關問該道使之狀聞
정조 23년 · 강
溫陵酌獻禮祭品命以陵幸時局內諸陵遣大臣攝行例磨鍊爵用一獻
정조 23년 · 목
禮曹判書徐龍輔啓言今此溫陵遣大臣攝行酌獻禮係是曠古初有之擧祭品爵數不可無一定之制而博考典禮無他傍昭之例獨五禮儀陵殿一體之文足爲可援之證永禧殿酌獻禮時祭品器數一依名日祭品而只行單獻故毓祥宮及諸宮酌獻禮亦皆遵用是禮矣今亦依此例祭品則以陵幸時局內諸陵遣大臣攝行祭品磨鍊而爵用一獻恐合事宜此後如此之時請以此定式施行從之龍輔曰今此酌獻禮雖是攝行不可無用齋之擧只當日用齋之意請分付從之
정조 23년 · 강
命奉常正之代口傳擇差
정조 23년 · 강
居昌縣令李普源比安縣監李集玉相換口傳也
정조 23년 · 목
敎以以老人侍下使之相換而相換者又是篤老侍下云其在孝理之政不可強令察任居昌縣令李普源與今日辭朝守令中便近窠令該曹口傳相換竝令除朝辭赴任
정조 23년 · 강
命前大將趙心泰竝仍前職
정조 23년 · 목
敎曰前大將趙心泰竝仍前職牌招使之受符
정조 23년 · 강
遞宗簿提調司宰提調金載瓚內資提調金履翼
정조 23년 · 목
敎曰貶坐在前各司提擧中在外及赴燕人許遞令該曹口傳差出
정조 23년 · 강
以閔台爀爲吏曹參判前望也
정조 23년 · 강
遞司諫高宅謙正言李東宇以李集斗爲大司諫李貞運爲司諫閔命爀爲正言前望也
정조 23년 · 목
政院啓言居昌縣令李集玉聞慶縣監徐興輔憲府旣已署經而諫院則行大司諫閔台爀獻納尹命烈牌不進司諫高宅謙正言李東宇在外無以備員署經何以爲之乎敎以在外諸臺許遞與未差之代前望單子入之待下批牌招察任
정조 23년 · 강
遞獻納尹命烈以閔命爀代之
정조 23년 · 목
正言閔命爀避嫌以爲臣於本院旣經納言其在公格不可仍冒請命遞斥臣職批以違牌納言許遞爾則以其代施行
정조 23년 · 강
全羅監司李冕膺疏陳父病乞遞賜批
정조 23년 · 목
疏略曰臣逖違天陛三載于玆不自意苫堊餘喘猥荷簪履之眷樞府京兆除旨聯翩繼有湖南按藩之命職名轉加寵光彌隆顧臣老父已屆常珍之年恒多委床之時又於月前重添外氣首尾數三十日一直沈篤臣方蚤夜焦遑忽於此際遽叨新命設欲將往也則幾百里撼頓斷無其望設欲離側也則許多時曠省初非可議乞遞臣藩維之職俾得以專護父病焉批以如有一分將往之勢豈可旣除旋遞卿其勿辭赴任○敎曰完伯批下強與不強間斯速出屆可無羈縻爲弊之弊行全羅監司李冕��牌招
정조 23년 · 강
飭關東蔘商之弊
정조 23년 · 목
備邊司啓言卽見江原監司尹弼秉狀啓則以爲人蔘勸採牟利妨農之弊釐改後狀聞之意前已馳啓而江陵等二十三邑每年採蔘政在於農殷之時而逐戶入山糜費不些畢竟空歸山野已熟之穀無以及時收穫反歸於鳥獸之食其爲妨農不可勝言逐戶督發之弊永爲革罷只以業採資生者抄擇勸入則蔘有多採弊實頓祛而採軍抄報大邑或爲二三百名小邑或爲六七十名以此定式事請令廟堂稟旨分付云矣該道蔘軍逐戶調發之弊無異於江界之戶蔘而江界則令出官府關東則權在蔘商官府之令勢固然矣蔘商之權寧不駭然蓋聞八月後蔘商輩散往各邑如驅雞豚督令入山及夫空手而歸則或責錢緍或責穀包或責布疋必也滿望而歸由此論之則江界之戶蔘以其令出官府故設使闕採其所斂錢猶有定數關東之蔘軍權在蔘商故不幸空歸其所誅求皆無限節不但秋穫之失時而已關東生理之薄不啻倍甚於江界何幸聖恩東漸批旨下布今此道啓所論足爲目下救急之策第念不奪蔘商之權任其依前出村則所謂大邑二三百名小邑六七十名不過爲紙上之空言而逐戶鞭扑勢必如舊令各該邑蔘商下去之時留置邑中一依蔘軍抄報之數使之趁期入山嚴防潛賣之路待其畢採稱給蔘商然後始似有效以此定式施行而或有外此良策則更爲登聞亦無不可請以此意一體分付允之敎以大邑幾名小邑幾名之說何其駭然之甚果然認以爲雖至億百年能加減不得而爲此請乎無論二三百六七十名更以蔘商操縱之弊登聞先自此回啓道臣當於卽其道內最遠地方定配以謝關東之民分付禁府使之備載謄錄而此後若或蔘商行惡如前使東邑之民一毫受困於蔘商之手則當該守令拿致王府置之重辟爲先拔例嚴飭
정조 23년 · 강
命大丘營將金處純用解見任別敍附過還任之律使之在官贖罪
정조 23년 · 목
義禁府啓言大丘營將金處純拿問處之事傳旨啓下矣金處純時在任所云請發遣府書吏交代後拿來敎以昨日草記欲爲下敎而未果爲先用解見任別敍附過還任之律使之在官贖罪事令兼兵使拿入嚴飭
정조 23년 · 강
命全州判官沈養之慈仁縣監姜彙鈺鴻山縣監申純拿來分揀令該曹發緘取招以聞
정조 23년 · 목
義禁府啓言頃因全羅監司李得臣啓本珍山郡殺獄罪人朴贊儀獄事刑曹覆啓判付內檢官待麥秋拿處事命不矣當該覆檢官錦山前郡守沈養之以全州判官時在任所而今已麥登請發遣府羅將拿來又啓言頃因慶尙前監司李義綱啓本慈仁縣殺獄罪人朴銀三獄事刑曹覆啓判付內推官待麥秋拿處事命下矣當該初檢官慈仁縣監姜彙鈺時在任所請發遣府羅將拿來又啓言頃因忠淸監司李泰永啓本鴻山縣偸符罪人李應駿等獄事刑曹覆啓判付內該倅待麥秋拿處事命下矣當該鴻山縣監申純時在任所請發遣府羅將拿來竝敎以課農之際不可曠官拿來分揀爲先令該曹發緘取招以聞
정조 23년 · 강
命兵曹佐郞韓始裕汰去參知嚴耆遞差守門將李潤九嚴棍公州前判官金箕應慶州前營將金魯岳趙��照律金化縣令金載謙待査啓稟處永川前郡守李秉淳慶山前縣令金仁柱定配廣州中軍申大觀放送瞞訴人秦興福照法嚴繩
정조 23년 · 강
命江原監司尹弼秉議處
정조 23년 · 목
司憲府啓言江原監司尹弼秉緘答以爲渠於赴任之日五里程則依例吹打自入北門至布政門外則以前道臣旅櫬之在近故吹打等節卽令停止自到營之夕至前道臣靷發之日竝與開閉門節次而亦不擧行今此臺言中大張妓樂云者誠是千萬意慮之外雖有尋常過客之喪爲主人者義不可以聲色自娛況交承之際乎此決非有人心識道理者所可爲也營門異於私室一席之樂一妓之招判官中軍莫不與知而一營吏隸校卒有目皆覩有耳皆聞且前道臣之父若弟皆在咫尺殯所則張樂與否豈不聞知乎無根之說至登臺箚莫非渠平日不能飭躬之致云係是二品請上裁敎以議處
정조 23년 · 강
備邊司以咸昌幼學申紹平農書冊子回啓命書紹平及公州儒柳鎭穆姓名於御覽承傳案
정조 23년 · 목
備局啓言咸昌幼學申紹平所陳農書冊子有粘連回啓之命矣觀此冊子則以勿奪農時爲其宗旨而繼陳妨農之七弊一曰火田之弛禁二曰糴政之極紊三曰牛禁之未嚴四曰麥還之未革五曰田結之不均六曰名分之太壞七曰書院之日多上六條雖是他人之所已言而其說弊之詳且切罕有如此者又以靳惜加分爲捄糴弊之要先撤官庖爲嚴牛禁之本所論俱中肯綮而此皆廟堂之常所講究申飭者其他諸條亦皆屢煩稟覆不必疊論書院事則疊設新設法禁至嚴舊院追享苟非關由於春曹則亦不可擅議俎豆之重典而今此所陳盛論其弊節節中窾妨農與否姑捨是不有朝禁敢騁私見已非士子之道道臣邑倅之若無聞時一味任他尤豈不可駭而亦不必更煩申飭徒損事體爲先使之知悉此意俾各申之以國典諭之以邦禁前日之誤犯者思所以改圖來頭之妄計者知所以自沮罔或干正之意分付如是而依舊濫觴則守令道臣自有違制之律以此意請一體分付從之敎以所陳七弊敷陳田家之疾苦劈畵民邑之利害不襲不泥瞭如指掌眞所謂農夫養苖先祛其害苖者莫曰前人之已言可見平日有所抱負曾因公州儒生柳鎭穆所對許之以諸說之最此儒文辭與識辭較又勝焉咸昌儒申紹平與公州儒柳鎭穆書其姓名於御覽承傳案事分付銓曹且其所謂火田與糴政與牛禁與改量與號牌與書院也科條則有令式燦然不能修而明之使吾民受其弊者自有守土者之責耳然而朝廷之上紀綱之然後民始信其令而從其禁其書中六月三十日最是農家不可頃刻遲延云者畵出南畝之眞境見今月屆初吉天降時雨泥禈秧馬四野畢出巡疇省稼警怠助乏之道才下數行飭諭而此時不奪時之說尤覺犂然于中麥還之退以秋冬雖似掣礙難行出秩開倉之緩急遲速亦豈無相時闊狹之方乎毋或追呼及於田廬鞭扑加於襏襫少紓民力毋失其時先自本道另講修明之策俾爲諸道率則
정조 23년 · 강
備邊司以星州進士崔演重農書冊子回啓命賜演重大學一件
정조 23년 · 목
備局啓言星州進士崔演重所陳農書冊子有粘連回啓之命矣觀此冊子則蓋以綸音中條件敷衍陳說如對策之體而又多他人之所已言別無可以指一覆啓者其中游民設店張爐斧斤不息宜有厲禁之論雖出嚴山禁之意陶治不可耕且爲則此亦民生利用之具安可一切禁之至於名山禁養之犯斫地方官固當嚴加禁飭安揷游民借田貸糧俾食其力之說言雖甚美苟不能經理有素措置得宜如富弼靑州之事而徒以逃丁避糴之類考名尋籍一一刷還資其産業則反有掣礙騷擾之弊招徠撫摩使澤鴻有爰集之美惟在於任字牧者之各盡其職其論薄稅斂一端年分之等皆準最下惟正之供未滿什一田賦之輕歇未有過於我朝之制者而民猶以爲病者專由於經界之未正雜役之繁興雖以冊子中所陳觀之災結分俵無歲無之而下未能盡蒙其澤陳荒起耕無歲無之而上未能盡得其實故國家原結已減十分之二三農民結役反添十分之二三云者可謂深知利病切中時弊至於瘠土火田白徵濫卜之弊朝家申飭前後何如而官失其職吏滋其奸使如傷之德意閼而不究以致草野激嘅之言反疑稅斂之不薄誠可痛歎前此行會雖已屢矣姑待來秋更加嚴飭俾有漸次釐正之效各邑社稷祭享察其粢盛飭其籩豆極其誠敬事則所請誠爲得宜請更令該曹各別申飭從之敎以援據甚博指陳頗詳非出杜撰之說能得對揚之體採以行之優可奏效陶治利用雖曰民生之不可闕而俗習日卑民趨末利農之家比昔僅爲強半有餘其爲民國之弊不止於牛山之斧斤則寧用唐文皇斥權萬紀故事一切禁之誠爲務本之第一義諦每所靳許於採金鎔銀之請者也使民緣南畝賈生之策而無恒居者籍法不嚴也無恒産者經界不正也籍法嚴而經界正則今之民何遽不若靑州之民至於薄稅斂三十稅一不啻較輕於九一什一而殷周之治遠邁於漢者以其有仁愛惻怛之誠無聚斂亟疾之心也我朝之正貢常稅非不輕歇而從而墨倅玩法而射利無名不正之徵斂日脧月削毐遍小民諸路之中湖營聞益爲甚此政東南之民力竭矣若不懲尤而戢他尙可以草野之誤疑爲解乎改量之請議者多矣故相所謂古之量田意在爲民今之量田先欲益上云者可謂確論予聞之有年至今味其言社壇享事事觀於金溝倅之干科可知列邑之不遵飭令凡在牧民之官苟念朝家每歲上辛躬裸太社之意則敢若是乎嶺人質直論及袞職上段有曰遇水旱而恐懼修省果如禹湯之腁胝自責乎可見其一段忠愛令道臣印給大學一件
정조 23년 · 목
兼左諭善徐龍輔入見如儀僚屬兪漢雋隨入講說見講學廳日記
정조 23년 · 강
命明日親傳溫陵酌獻禮香祝
정조 23년 · 목
敎曰明日溫陵遣大臣攝行酌獻禮香祝當於仁政殿月臺親傳以此分付
정조 23년 · 강
命雩祀壇報謝祭更待漢南諸邑雨澤周洽後擇日
정조 23년 · 목
敎曰禮曹報謝祭擇日草記還下該房後筵使之更稟而日昨筵中未免循例書下矣今番八寸餘之雨澤實荷神貺卽擧報謝於禮卽然而先朝受敎以前則例行於立秋之後且觀於遠近得雨之狀漢南諸邑比京中或有不及處續此更得周洽益切顒企心固不可二用況於事神之際乎雩祀壇報謝祭吉日更待漢南諸邑周洽後擇日事分付禮曹
정조 23년 · 목
承旨徐英輔啓言文兼閔命爀以本職獻納旣入闕中兼銜則不爲肅謝直爲出去事甚未安請推考從之
정조 23년 · 강
承旨洪義浩疏陳江原監司尹弼秉緘辭攙擧事引義乞遞賜例批
정조 23년 · 목
疏略曰臣昨見司憲府啓目江原監司尹弼秉緘答之辭竊不勝訝惑之至臺評之來若謂爽實則極口分跡不患無辭其所雜引之判官中軍吏隸校卒云者多人證據斯亦足矣忽又以前道臣父若弟豈不聞知等說結之誠莫曉其指意所在而獨不念有傷於事面道理乎臺言虛實非臣所干則攙擧臣家何快於心念臣父子當其時惟有冤號扶慰之不睱而今乃欲引爲證左無端提及實非恒情之所可度也曩於前席忽聞臺奏之及此聽未半而自不覺呑聲釀涕者以其登人唇舌秪增傷慟故耳又不料道臣之公然拖引蹈藉無餘侵侮底意非止臣身臣於是終夜悲嘅按抑不得以此心緖何忍盤礴於淸朝夙夜之列乎乞遞臣所帶之職以安私分
정조 23년 · 강
判義禁趙尙鎭疏陳情病乞遞金吾專价之任賜批
정조 23년 · 목
疏略曰臣於賓對昵侍之際白簡猝發其所聲罪有非尋常規警之比臣蒼黃迸出置身無所聖度寬大罰止薄罷曾未幾何忽伏奉金吾特除之命臣惶隕感泣誠不知其死所也臣之溺職之失無往非罪而至於今番獄案事而昏謬顚錯尤無所自逃矣身爲司寇之長莫體聖上恤刑伸枉之德而猥登筵席聖敎諄複諸囚中情節之可疑者使之看詳奏讞臣累日繙閱果有一二處疑端故不揆愚淺妄有仰奏辭理拙訥指陳未暢則沒商量欠別白臣亦自知也明而其所謂臨急苟簡等語有若初不審竅倉卒彌縫者然可謂操切之太緊而吹覓之太過也反省慚恧求死不得而若其刑獄文案之輪示大臣特敎定式不啻申嚴判下有日未卽奉行罪著稽慢臣方自訟之不暇何待人言之詆斥乎際玆上价之命出自特旨以臣譾劣顧何能蕫率一行明愼處事況臣素抱奇疾向衰益痼今若驅馳於疆域之外則中路顚仆勢所必至宿趼僨敗之地鐵限在前異域銜命之行實狀如右乞遞臣金吾專价之任批以人言宜付一笑豈有一遭官箴終身自廢之法典乎卿其勿辭行公
정조 23년 · 강
副護軍梁周翊疏陳時弊民瘼賜批仍推承旨徐英輔
정조 23년 · 목
疏略曰天下萬事咸有一要得其要則萬務就緖不得其要則百度墮職要之時義大矣哉一要字在於我殿下方寸靈臺上太極之易簡是已臣竊以爲今日有五大要一曰保嗇聖躬之要涵毓太和頤養神精易以行之如天之不言而行四簡以御之如地之無爲而賦萬則穆穆靈臺太和無氣凝成一團不翅如活虎生龍九轉成丹之比也且天下之義理無窮一人之聰明有限伏願寤寐求賢弓旌招士亮代天工分掌庶務焉二曰輔導元良之要掄簡正士薰陶德性左右內史皆擇老成起居節宣常加愼嗇擇置宮僚務簡正人朝夕侍講左右夾持殿下身先之以誠敬極工誕啓蒙養作聖之方臣謂收效於歸傅者疏而遠型範於君父者親而切惟聖明懋哉三曰振貸窮民之要以不忍心行不忍政臣謂愼簡監司尤爲其要守令之收飢民口吻中物爲自家肥已之資者烹阿之典在所難免若其賑政最著如富弼之於靑州則待之以不次亦爲勸懲之要矣四曰董正庶官之要誠禮遇下情志交孚必使內外百執事勿以問舍求田爲事必以憂國忘家爲急亦宜遇之以禮董之用威五曰振肅綱紀之要先正名分克祛奢侈奢侈祛則名分自立名分立則紀綱自張六曰世道日頹風俗日薄士習日渝兵政日疏糴政日耗官方日紊也矯捄此六者亦莫不有要救世道之要敦尙德敎是也正風俗之要砥礪名節是也嚴科制公薦法正士習之要也一兵農賦出丁治兵政之要也臣前疏中八道還耗一斗之減除卽平糶糴之要也三百六十邑之輪差卽齊官方之要也惟聖明懋哉懋哉上之五要下之六要罔不有一副要法要在於殿下一心上乾坤之易簡而已能易何理不明能簡何事不濟一眞虛靜萬理昭朗隨事順應各適其理形和氣和昭瀜洞澈心正身正光大高明風雨以時品物以亨若大禹之行其所無事矣治疏屢進見枳未徹抱牘徊徨積有月矣今又冒死更進批以爾之所陳諸條言言有理甚爲嘉尙豈可以疏踪不用其言乎疏中有抱牘徊徨之語政院之不卽捧入可知此非壅蔽而何當該承旨從重推考
정조 23년 · 강
遞承旨沈象奎以李晩秀姜彝正爲承旨竝前望也
정조 23년 · 강
命狼川縣改量待秋擧行本縣軍額中原州橫城騎兵移來者令道臣參量民戶之殘盛使之還送保米濫捧之弊嚴飭各邑京營門弓槊桑木姑勿分定於本縣
정조 23년 · 목
備邊司啓言狼川縣監安廷善上疏草記稟處事命下矣取見其疏本則其一本縣經界紊亂陳起無別欲査其陳起則改量之外更無他道今年量一里明年量一面漸次釐正事也諸道量田許以每年從所願一二邑或四五邑蓋出簡而不擾之義今此今年量一里明年量一面之請尤不必靳持而凡事亦在乎爲之而已近來諸倅每以法內應行之事言之非不勤渠而畢竟因循鮮見踐言之邑若此不已空言奚補哉待秋成着意擧行俾有刮目之實效事分付其一以二千餘戶之民當三千百餘名之役一室之內或有二三軍役況他邑軍額移二痼疾瑞山來騎兵二名坡州騎兵二名原州騎兵一名橫城步兵一名杆城陞戶一名爲弊滋甚還送各其邑事也各邑之請太半在此而一番移易輒動多邑民情移送之初固當難愼而旣移之後又爲還送尤不可不十分鄭重瑞山坡州杆城等邑騎兵陞戶還送一款今姑置之原州橫城騎兵之移來該邑者令道臣參量其間民戶之殘盛如可還送則使之還送其一戶曹稅納惠廳大同禁御營保納依伊川安峽楊口等邑例以純錢代納事也稅大同代錢雖云有一二已例決不可援而爲例雖以禁御營保納言之一自將臣被重譴之後其所輕捧與前判異各該將臣還以各邑之濫捧爲慮至有廉探摘發論責該倅之擧則無論米太各該邑但當嚴束吏鄕一洗舊習使軍民咸知京營之輕捧如此故各邑之輕捧又如此俾各歌詠聖澤而已此而泛忽將臣尙被竄配況於營邑之臣乎純錢代納非所可論令道臣嚴飭保米所納各邑各自悚惕無抵重律其一京營門之貿斫弓槊桑木年年不下於四五百株而除其擁腫屈曲加斫殆近二三百株無知之民雖貪厚價見今童濯在所當念分付各軍門限數十年勿爲分定於本縣事也各營弓槊卽是不可廢之軍需而該邑童濯之弊不可不念問于各營門則禁御兩營十餘年或數十年一造而自來京貿惟是訓局每年造弓故三四百張弓槊自古貿用於狼川蓋以該邑山桑最宜弓槊之致云而如春川等邑卽是狼川接界則輪回貿取似爲長養之一助民之願賣似亦無間於春狼請以此分付允之
정조 23년 · 강
備邊司以嶺南釐弊諸條回啓
정조 23년 · 목
備局啓言頃因梁山郡守尹魯東上疏諸般弊瘼矯革狀聞事因批旨行會矣卽見慶尙臣司申耆狀啓則以爲流來未頉事近來田政到底紊亂多頉少起亦一痼弊今若只許其頉不問其起則國結耗縮已無可言而道內此等未蒙頉之過亦必接跡而起今秋另飭該邑無論還起與加闢使之從實報來所謂仍未付畓一百六十一結四負六束姑爲許入今災限以五年得幾結而頉幾結期於彼此相當云矣許入今災隨得補缺災政之要本不外此姑依所請施行漕倉移設事今春巡路委進詳察則所謂鵲院處在距漕倉十里下流船路平夷果勝於三浪而當費許多人力剗山堙谷然後僅容一倉舍之外更無人家之托接處左右前後民塜百餘之葬當入開拓之中亦涉重難金海之竹島對歭梁山尤所便近而後倉屬邑之距此程道或爲二三百里近不下百餘里從前移倉之論屢發而屢寢者實由玄風等三遠邑民情之不願則今爲一梁郡遽議移設於竹島決是行不得之政許令梁山別設一倉於該地方江岸收捧稅穀以待漕船過去時添載如金海巨濟南海等邑之例云矣漕倉移設實難輕議梁山之別設一倉旣有金海等邑之例使之更商於都差使員及領運差員亦詢便否於船格輩俱以爲便則一體依施明旨島公鹽事當初設施皆出於爲公用裕民食之意則到今還收本米任其自販未必有益於島民生理故自來稱冤不在罷倉惟以私鹽禁賣爲其欛柄關辭中勿拘私賣誠爲的確之論前道臣以此知委於沿江各邑及煮鹽民等處使之無拘公私以爲通同發賣之地臣無容更贅他說云矣通同發賣卽是島民陸民之情願而如是之後則畢竟公鹽無以區處此所以言之易而實則難也今旣以通同私賣知委沿邑云萬一有更分公私之弊則其爲欺民反不如不令之爲愈知悉此意終始信令之意分付南倉利錢事甲午年間別備錢一萬兩分俵於道內四十八邑升二取殖以補公用而以輕邊之故一番取用不肯沒納年復年來仍存本錢以此貽弊其中最甚之尙州等六邑收合本錢還送南倉星州等五邑之分授村民者待麥秋收捧移給吏校各廳每歲末督納之意嚴飭此外三十七邑別無爲弊之事仍前擧行云矣錢之末弊何處不然而道啓旣以有弊處則各爲區處無弊處則仍前施行爲言別無可以稟處機張戶結斂事則該縣官廳雜種及使客支供隨用斂民故二去甲子年因邑民等訴創出散結名色每結米十斗合八百六十四石逐年收捧諸般斂民者一倂防給逮至中年除減二斗只存八斗年來元結漸縮用下式繁每年加下三百餘石還爲追徵於應納八斗之外故每結之斂今至十二斗自今以後無論豐歉率八斗收捧排用之意成節目遵行計料而四斗米減給之代別般措劃然後邊邑凡事不至狼狽元會取耗之法三千石以下所在邑十分條一升五合會錄一斗三升五合則本官取用今以二千三百三十四石米糶糴於該縣而用三千石以下邑取耗之式則半分還之官用耗當爲一百五石以此給代而該縣時留米九千餘石幾皆軍餉如非換作無路着手許以元會租五千八百三十五石作米二千三百三十四石與機張軍餉米換錄衙門永不移易取耗補用而不緊冗下毋論錢穀竝爲參量剋削所減二百十五石竝計劃付條一百五石則結民蒙減實爲三百二十石營閫分定雜役之可合釐革者或移或罷務歸稱當而戶結斂存減數爻別具冊子上送備邊司上項諸條竝令廟堂稟處而錢還回分大同濫捧驛屬願納等事更申法例關飭邑驛俾無如前之弊舊陳還起降減事及梁山島中兩面軍布停退代捧事前道臣已報備局故不爲更陳云矣永除四斗之米在民之實惠莫大代給元會之耗官用之名色亦正其所變通實爲得宜其餘冗下之或存或減營閫分定之或移或革竝爲依施今則決斂之數界限分明一或違越直當施以贓律非比可東可西之謬例請以此意使之添入節目永久遵行允之
정조 23년 · 강
刑曹以龍洞宮奴梁福男刑配啓
정조 23년 · 목
該曹啓言依傳敎犯科漢龍洞宮貿易奴梁福男嚴刑一次後龍岡縣定配卽爲押送該宮差人及行首所任等依甲寅受敎差人朴盛根嚴刑一次行首所任吳興尹嚴杖一百後放送其餘明禮宮壽進宮奴子及行首所任差人等雖無外上之現發者朝禁截嚴之下終不自貿繼其差人恣意侵漁之習俱極痛駭懸房人雖曰屢訴內司初不捉告臣曹者其違定式亦爲可痛竝自臣曹考律嚴勘至於外上與防錢推給泮民
정조 23년 · 강
徒配時囚金仁柱于海美縣
정조 23년 · 목
義禁府啓言時囚罪人金仁柱功議各減一等杖九十收贖告身盡行追奪海美縣徒二年半定配發遣府羅將押送配所允之
정조 23년 · 강
命時囚李秉淳更定配所
정조 23년 · 목
義禁府啓言時囚罪人李秉淳議減一等杖一百收贖告身盡行追奪天安郡徒三年定配又五年禁錮發遣府羅將押送配所敎以徒配之律非所事論以遠配更定配所
정조 23년 · 강
命後日次次對進定於明日
정조 23년 · 강
詣眞殿展拜仍御仁政殿月臺親傳溫陵酌獻禮香祝
정조 23년 · 목
具翼善冠袞龍袍出萬安門乘輿至仁政殿月臺降輿陞座親傳溫陵酌獻禮香祝仍詣東庭祇送乘輿出仁政門入協陽門還內
정조 23년 · 목
兼右諭善李晩秀入見如儀僚屬金羲淳隨入講說見講學廳日記
정조 23년 · 강
命司鑰尹昌烈令攸司科治
정조 23년 · 목
承旨李晩秀啓言親傳香傳敎下於昨日而御幕排設日高之後未及擧行事極駭然請當該排設司鑰令攸司科治從之
정조 23년 · 목
予曰今年卽溫陵復位之舊甲故向日傳敎亦已言之而以一分追慕之意今日香祝亦爲親傳矣左議政李秉模曰日前聖敎至及於信度公愼守勤事特旌其閭伏想聖后陟降之靈必有悅豫而八域臣民愴慕欣慰之心尤無以爲喩至於未修築之成愼諸山又加軫念非特其家人之感頌而已實爲聖世之美事矣予曰信度公事不知者必應有雌黃之論而此有不然者非特其不干於甲子事而已設有可議如宋之王倫始雖以和議見斥於淸論而畢竟以辦得一死爲君子所稱許則況於信度之初無可議者乎秉模曰聖敎誠至當蓋其所處之地優可免禍而終不肯苟免者可知其卓然臣偶見其時野乘則信度外又有一人效節者而不記其名矣予曰陵寢妥奉之地山水廻抱松檜蔥鬱甚是吉地云旣是愼氏本宅墳山局內則信度墓之距陵所爲五里者何也成氏子孫有上舍生成烈云以昨日下敎自政院已爲招諭耶承旨洪義浩曰昨日果招見詳諭矣禮曹判書徐龍輔曰聞成烈言則成民爲愼氏之外孫而聖后第三同氣之葬借用於成山遂爲我聖后卜兆之地而成山則有望祭壇近亦行歲一祭云矣予曰愍懷墓月塘內外墳山松根盤錯所見甚悶然莫非墓官無狀而然矣秉模曰國舅棹楔之典雖無古例而其在崇奬之道似不必以無例持難矣予曰李存昌道啓請宥而旣云覺悟則使之瘐斃亦非火其書人其人之義沈判府議中雖言其非眞箇覺悟云而此猶近於億逆然疑聖人作易革之一卦許其革面而至於革心則安能先責其革心乎設令存昌果無革心之實道啓登聞之後在朝廷事面豈可致疑於未然而有所靳惜乎秉模曰以臣愚見則道啓恐未免率爾渠旣多年滯囚至以治盜棍治之則所謂覺悟者似是不勝刑杖而然未必眞箇自新而尤所切痛者旣往之漸染誑惑更無可救之道以此以彼恐不可輕議全宥矣予曰已漸染已誑惑者使渠出而曉諭則似有一分效益而旣登道啓之後此事亦甚難處矣予又曰今日海內盡入於腥羶醜穢之中而一隅靑邱獨保乾淨何來邪說之肆行其害將至於夷狄禽獸目今攘斥之方予則曰明正學而已前後筵敎不啻申申而先自朝廷用捨之際必求經明行脩之士諸不在六藝之科者擯之斥之不少假貸然後邪說庶幾自熄予非欲誣一世而凡今之人上自致位崇顯下至布列朝著太半是恥談經旨專事外騖之人文體則噍淫筆畵則欹斜身不服先王之行口不道先聖之言至於威儀也容貌也皆是此箇樣子雖或有天姿近道之人而所先學者時樣也所未脫者俗套也滔滔流弊莫可救藥其能眞知正學之可好如芻豢之悅口不待強勉而爲之者能有幾人哉若使來後此輩爲先進而敎後輩以如此風習則世道之害必將有甚於今日之邪學矣向亦有言及而擧錯之際先從其樣不入俗能行今人所謂可笑可恥之事者無論東西南北之人另加奬拔然後可有一分實效蓋其一種不正之習其本固有所自此正朱子大學序中記誦詞章虛無寂滅二者之外別有權謀術數一段事也幼而學之者旣不在於邇事遠事之眞正道理而不讀經書先讀他書平日心中主客內外之辨已不分明故邪說之易入如此畢竟至於悖棄名敎而後已雖以我朝文章言之如崔恒徐居正之平淡質實者近來則不以文視之其所從事者不過是明末淸初不經不正之書明文之弊固不可勝言矣日前偶見鄭樵通志深斥班固之文者正與予意脗合班馬文章自古竝稱而予則謂霍光趙皇后等傳實爲小品之根柢此亦可謂六藝之外矣予又曰今番東伯狀啓中言蔘弊事而所謂大邑小邑幾名之說極其駭然此豈可以定式者耶秉模曰蔘商操縱之弊則誠如所聞鷄犬不寧及畏之如虎猶屬歇後語而救弊之道道啓云云果未妥當矣